12. 3. 2013

PRILOGA

Zaradi zahtevne in obsežne vsebine Predloga Zakona o finančni upravi in podzakonskih predpisov, ki jih je treba izdati na podlagi Predloga Zakona o finančni upravi, osnutkov podzakonskih predpisov ni bilo mogoče pripraviti.

Na podlagi Predloga zakona o finančni upravi je treba izdati naslednje podzakonske predpise:

* na podlagi 3. člena - Uredbo o obliki, barvi in uporabi zastave ter znaka finančne uprave. Uredba bo določala obliko, barvo in uporabo zastave ter znak finančne uprave ter geometrijska, likovna in barvna pravila za oblikovanje zastave in znaka.
* na podlagi 35. člena - Uredbo o barvi in oznaki uniforme finančne uprave. Uredba bo določala obliko in barvo uniforme ter imenske in položajne oznake.
* na podlagi 77. člena - Uredbo o upravnih zadevah uradnih oseb, ki imajo srednjo splošno ali strokovno izobrazbo. Uredbo bo določala upravne zadeve iz pristojnosti finančne uprave, ki jih bo na prvi stopnji vodila uradna oseba, ki ima srednjo splošno ali strokovno izobrazbo.
* na podlagi 12. člena - Pravilnik o sklenitvi sporazuma med finančno upravo in zavezanci, zaradi spodbujanja prostovoljnega izpolnjevanja obveznosti in zmanjševanja administrativnih bremen. Pravilnik bo določal pogoje, ki jih bodo morali izpolnjevati zavezanci za sklenitev sporazuma.
* na podlagi 35. člena - Pravilnik o službeni izkaznici in uniformi uslužbencev finančne uprave. Pravilnik bo določal obliko in vsebino službene izkaznice ter postopek za njuno izdajo ter delovna mesta, na katerih bodo uradne osebe nosile uniformo, vrsto uniforme, kraj, trajanje, način njene uporabe ter pogoje, v katerih bodo uradne osebe opravljale naloge v uniformi in civilni obleki.
* na podlagi 39. člena - Pravilnik o izvrševanju pooblastil uradnih oseb finančne uprave, ki se izda s soglasjem ministra za notranje zadeve. Pravilnik bo določal način izvrševanja pooblastil po Predlogu zakona o finančni upravi ter način izvrševanja pooblastil za ustavljanja prevoznih sredstev in uporabo prisilnih sredstev.
* na podlagi 53. člena - Pravilnik o vodenju in vzdrževanju davčnega registra in vodenju evidenc finančne uprave. Pravilnik bo določal natančnejše predpise o vodenju in vzdrževanju davčnega registra, vsebini in obliki prijave za vpis v davčni register ter listine, na katerih temeljijo podatki, ki se bodo vpisovali v davčni register, o prijavi sprememb, načinu dajanja podatkov in prevzemu podatkov ter podrobnejše določbe glede vsebine, oblike in načina vodenja evidenc.
* na podlagi 76. člena - Pravilnik o opravljanju strokovnega izpita za opravljanje nalog finančnega nadzora oziroma finančne preiskave, izvršbe in davčnega postopka. Pravilnik bo določal vsebino in način opravljanja strokovnega izpita po Predlogu zakona o finančni upravi, sestavo ter oblikovanje izpitnih komisij, način prijave k izpitu, trajanje in način opravljanja izpita ter izdajanje potrdil.
* na podlagi 80. člena - Pravilnik o določitvi opravljanja drugih dejavnosti uslužbencev finančne uprave, ki so nezdružljive z nalogami finančne uprave. Pravilnik bo podrobneje določal, katerih dejavnosti uslužbenci finančne uprave ne bodo smeli opravljati.
* na podlagi 85. člena - Pravilnik o priznanjih in nagradah v finančni upravi. Pravilnik bo določal vrste priznanj in postopek podeljevanja priznanj ter denarnih nagrad.
* na podlagi 91. člena – Pravilnik o snemanju telefonskih pogovorov v finančni upravi. Pravilnik bo določal notranje organizacijske enote, v katerih se pogovori snemajo, in podrobnejši način snemanja, hrambe ter uničenja posnetih telefonskih pogovorov.